Molefe strafregtelik aangeklaDirk Hermann spreek joernaliste toe. Foto: Facebook. Solidariteit het vandag strafregtelike klagte teen die voormalige hoof van Eskom, Brian Molefe, en die voormalige voorsitter van Eskom, Ben Ngubane, by die SAPD, die Valke en die Nasionale Vervolgingsgesag (NVG) ingedien. Volgens Dirk Hermann, bestuurshoof van Solidariteit, dui die feite daarop dat Molefe en Ngubane saamgespan het om ŉ onregmatige transaksie saam te stel wat R30 miljoen pensioengeld onwettig aan Molefe toegeken het. Solidariteit vra dat Molefe en Ngubane van onder meer bedrog aangekla word omdat Molefe verryk is deur ŉ onregmatige handeling tot nadeel van Eskom. “Die klagte fokus spesifiek op bedrog omdat Ngubane en Molefe ŉ onwettige skema ontwerp het om Molefe te verryk. Dit volg die klassieke definisie van bedrog,” het Hermann buite die Garsfontein-polisiestasie aan joernaliste gesê. Solidariteit vra ook dat die twee aangekla word ingevolge die Wet op Openbare Finansiële Bestuur, die Maatskappyewet, die Wet op die Voorkoming en Bestryding van Korrupte Aktiwiteite en die Wet op die Voorkoming van Georganiseerde Misdaad. Skuldigbevindings kan tot tien jaar tronkstraf lei. Volgens Hermann kan daar ŉ prima facie- strafregtelike saak uitgemaak word teen Molefe en Ngubane. Solidariteit vra dus dat die Valke die saak ondersoek en die bewerings in die hof getoets word. Klagte is ook by die SAPD en die NVG ingedien. Dirk Hermann spreek joernaliste toe. Foto: Facebook. Solidariteit vra verder dat ander hooggeplaastes by Eskom soos Anton Minnaar, die bestuurder wat verantwoordelik is vir die uitvoerende span, asook lede van Eskom se vergoedingskomitee en direksie, ondersoek word omdat hulle nie hul regsplig om onregmatige aktiwiteite te openbaar nagekom het nie. Solidariteit se klagte volg onder meer op ŉ verdoemende uitspraak deur ŉ volbank regters in die Noord-Gautengse hooggeregshof wat strafregtelike vervolging regverdig. Die hof het onder meer verwys na die openlike gulsigheid en gebrek aan integriteit en skaamte van die leierskap in Eskom. Die hof het ook bevind dat die onwettige pensioenskema doelbewus deur Eskom en Molefe uitgedink is. Die hof het beveel dat alle geld wat ingevolge die onregmatige pensioenskema aan Molefe uitbetaal is, terugbetaal moet word. Die klagte moet ook gesien word teen die agtergrond van die bewerings in die openbare beskermer se verslag oor staatskaping waarin Molefe onder verdenking geplaas word in verdagte transaksies met Tegeta Explorations and Resources wat noue bande het met die Gupta-familie en Duduzana Zuma, pres. Zuma se seun. Foto: Verskaf. Volgens Hermann is dit duidelik uit die verloop van gebeure dat Molefe en Ngubane saamgewerk het om die onregmatige uitbetaling doelbewus te beplan. Die finale goedkeuring is onder die handtekening van Ngubane gegee ingevolge ŉ artikel wat nie van toepassing was nie. “Hulle het al twee geweet Molefe kom nie in aanmerking vir die uitbetaling deur die pensioenfonds nie, maar het doelbewuste wanvoorstellings gemaak,” het Hermann gesê. Hermann voer aan dat Molefe en Ngubane wesenlik verantwoordelik was vir die rekenkundige integriteit van ŉ openbare instelling. Volgens die Wet op Openbare Finansiële Bestuur is daar van hulle verwag om met omsigtigheid met die bates van Eskom om te gaan en met getrouheid, integriteit en eerlikheid op te tree. Volgens die Maatskappyewet is ŉ persoon skuldig aan ŉ oortreding indien hy betrokke was by enige handeling met ŉ bedrieglike doel. Die Wet op die Voorkoming en Bestryding van Korrupte Aktiwiteite bepaal verder dat dit strafbaar is om jou gesag te misbruik om ŉ onregverdige uitkoms te bereik. “Om die geld terug te betaal is die regte ding, wat Molefe steeds nie wil doen nie, maar dit is nie voldoende nie. ŉ Terugbetaling maak nie strafregtelike klagte ongedaan nie. Die feit dat Molefe aansoek gedoen het om verlof tot appèl het ook geen invloed op die strafsaak nie,” het Hermann gesê.